钦定古今图书集成/明伦汇编/官常典/第578卷 > 邓廷瓒
## 钦定古今图书集成/明伦汇编/官常典/第578卷 > 邓廷瓒

按《明外史》本传：“廷瓒，字宗器，巴陵人。景泰五年进士。
知淳安县，有惠政。丁母忧，服除，迁太仆寺丞。贵州新
设程番府，地在万山中，蛮獠杂居，吏部难其人，特擢
廷瓒为知府，城郭、衢巷、学校、坛庙、廨舍以次兴建，谕
诸獠受约束，政平令和。巡抚陈俨上其治行，帝令久
任。九载秩满，始迁山东左参政，寻进左布政使。弘治”
二年以右副都御史巡抚贵州。廷瓒自令至守，淹常
调者逾三十年。至是去知府止三岁，遂得开府。以生
母忧归，服阕还原任。都匀苗乜富架、长脚等作乱，敕
廷瓒提督军务，同湖广总兵官顾溥、贵州总兵官王
通等讨之。副使吴倬遣熟苗诈降，富架诱令入寇，伏
兵擒其父子。官军乘胜抵其巢，连破百馀寨，生絷长
脚以归，群蛮震慑。廷瓒言：“都匀、清平旧设二卫九长
官司，其人皆世禄，恣虐激变苗民。乱四十馀年，元凶
就除，非大更张不可。请改为府县，设流官，与土官兼
治。”因上善后十一事。帝悉从之。遂设都匀府一，独山
麻哈州二、清平县一，苗患乃益稀。论功，进右都御史。
八年召掌南京都察院事。甫数月，命提督两广军务
兼巡抚。越二年，进左。廷瓒结群蛮以恩信，不轻用兵，
于吏治总大纲而已。郁林、云罏、大桂诸蛮及四会饥
民作乱，以次讨平，两广遂无事。十三年复召掌南院。
未行，卒。赠太子少保，谥襄敏。廷瓒有雅量，待人不疑，
世多称其长者。至所设施，动中机宜。其在贵州平苗
功甚伟，然不能严号令，部下多妄杀云。